text: Fængsel til beruset spøgelsesbilist
  26 juni 2012 kl. 08.27
  En spritbilist har betalt en høj pris for at have kørt i den modsatte kørselsretning på motorvejen mellem Esbjerg og Kolding.
  Vestre Landsret stadfæstede mandag en dom på et halvt års fængsel. Han blev yderligere fradømt kørekortet i tre og et halvt år. Det var et halvt år mere end byrettens dom, fortæller dagbladet JydskeVestkysten.
  Den 38-årige mand har også mistet sit arbejde.
  Manden var så beruset, at han ikke reagerede, da politiet 2. oktober sidste år forsøgte at stoppe ham på motorvejen. Det endte med, at en politipatrulje kørte ind i hans bil og pressede den op mod autoværnet.
  Manden vågnede næste morgen op i detentionen.
  